**Modulácia kognitívnych funkcií pomocou mozočkovej transkraniálnej elektrickej stimulácie**

Dominika Besterciová1, Rastislav Rovný1, Martin Marko1, Igor Riečanský1, 2

1 Ústav normálnej a patologickej fyziológie, Centrum experimentálnej medicíny SAV, Bratislava, Slovenská republika

2 Social, Cognitive and Affective Neuroscience Unit, Department of Basic Psychological Research and Research Methods, Faculty of Psychology, University of Vienna, Vienna, Austria

3 Psychiatrická klinika LF SZU a UNB, Bratislava, Slovenská republika

Mozoček je štruktúra najčastejšie asociovaná s riadením motorických funkcií. Výsledky mnohých klinických, neurozobrazovacích a neurostimulačných štúdií však poukazujú aj na nemotorické aspekty mozočkových funkcií. Jeho zapojenie bolo v rámci kognitívnej domény doteraz preukázané napríklad v pracovnej pamäti, pozornosti alebo verbálnej fluencii. Jednu z možností študovania mozočkových funkcií predstavuje využitie neinvazívnej transkraniálnej elektrickej stimulácie jednosmerným prúdom (tDCS). Princípom tejto metódy je modulácia aktivity nervového tkaniva pomocou elektrického prúdu pretekajúceho medzi dvomi povrchovými stimulačnými elektródami. Cieľom nášho výskumu je pomocou tDCS overiť úlohu mozočka v sémantických procesoch. Naše výsledky naznačujú, že táto štruktúra je zapojená do procesov lexikálno-sémantického vybavovania. *Výskum* *je podporený projektmi DoktoGrant, prihláška č. APP0100, VEGA 2/0059/20 a APVV-19-0570.*